ET Euroopa Liidu Teataja C 38/8

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 38/08

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„OBWARZANEK KRAKOWSKI”

EÜ nr: PL-PGI-005-0674

KGT ( X ) KPN ( )

1. Nimetus:

„Obwarzanek krakowski”

2. Liikmesriik või kolmas riik:

Poola

3. Põllumajandustoote või toidu kirjeldus:

3.1. Toote liik:

Klass 2.4. – Leib, valikpagaritooted, koogid, kondiitritooted ja muud pagaritooted

3.2. Toote kirjeldus, mida punktis 1 esitatud nimetus tähistab:

Toode „Obwarzanek krakowski” on rõngakujuline küpsetis. Keskel asetseva auguga toode on tavaliselt ovaalse kujuga, harvem hariliku rõnga kujuline. Toote välispind moodustub spiraaljalt keeratud tainaribadest. Toote „Obwarzanek krakowski” tainariba ristlõige on kas ümmargune või ovaalne.

Toote „Obwarzanek krakowski” värvus varieerub selge läikega hele/tumekuldsest helepruunini.

Toote mõõdud:

— läbimõõt 12–17 cm;

— keerme paksus 2–4 cm;

— kaal 80–120 g.

Sileda kuni kergelt kareda pealispinnaga toode „Obwarzanek krakowski” tundub puudutamisel tihke. Tainatoote keermete nähtavad triibud moodustavad tihke kooriku ning sisu on hele, pehme ja kergelt niiske. Toote „Obwarzanek krakowski” krõbe koorik ja sisu on kergelt magusa maitsega, mis on iseloomulik sellistele pagaritoodetele, mida kõigepealt blanšeeritakse (lühiajaline töötlemine keevas vees) ning seejärel küpsetatakse. Toote välispinnale puistatud koostisainete maitse on samuti tuntav.

Toodet „Obwarzanek krakowski” kaunistatakse eri puistetega, sealhulgas: sool, seesamiseemned, mooniseemned, aed-mustköömneseemned, taime- või maitseainesegud (paprika, köömen, pipar), juust või sibul. Toodet võib üle puistata ka muude koostisainetega. Puiste on toote traditsiooniline koostisosa. Eri taimede, maitseainete jmt ülepuistamine ei mõjuta toote „Obwarzanek krakowski” iseloomulikke omadusi.

3.3. Tooraine:

Toote „Obwarzanek krakowski” valmistamiseks kasutatakse toiduainekvaliteediga nisujahu; 30 % nisujahust võib asendada rukkijahuga.

100 kg jahule lisatavad ained:

— rasv: 2–3 kg;

— suhkur: 2–4 kg;

— pärm: 1–2 kg;

— sool: 1–1,5 kg;

— vesi taina valmistamiseks: 40–48 l;

— vastavalt küpsetusviisile võib blanšeerimiseks kasutatavale veele lisada vähesel määral mett.

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Tootmisetapid, mis peavad toimuma määratletud geograafilises piirkonnas:

— pärmitaina valmistamine;

— toote „Obwarzanek krakowski” vormimine;

— blanšeerimine;

— kaunistamine;

— küpsetamine.

Toote „Obwarzanek krakowski” tainas valmistatakse üheastmelist meetodit kasutades. Pärast korralikku segamist pannakse tainas esimest korda kerkima. Keskkonnatingimustest sõltuv algse kerkimise aeg ulatub mõnest minutist suvel kuni tunni ajani talvel. Tainas jagatakse väikesteks osadeks, mis rullitakse lahti ning lõigatakse soovitud pikkuse, paksuse ja kaaluga ribadeks. Pagar keerab kaks või kolm riba spiraali ning vormib seejärel spiraali oma käe ümber keerates ja laua vastu surudes rõngakujuliseks. Vormitud toode „Obwarzanek krakowski” pannakse algseks kerkimiseks lauale või võrku (kerkimine) ja seejärel blanšeeritakse, st toores tainas vajutatakse üleni vähemalt 90 °C vette. Toodet keedetakse lühiajaliselt selle pinnale kerkimiseni. Seejärel see kaunistatakse ja küpsetatakse.

3.6. Erieeskirjad viilutamise, riivimise, pakendamise jm kohta:

Toodet „Obwarzanek krakowski” võib pakendada alles pärast jahutamist. Kui toodet „Obwarzanek krakowski” hakatakse pakendama enne jahutamist, kaotab see kergesti oma krõbeduse, niiskub ja omandab soovimatud tunnused (vintskus ja kummisus).

3.7. Erieeskirjad märgistamise kohta:

Toodet „Obwarzanek krakowski” tohib müüa pakendamata ja märgistamata. Müügikohtadel on märge „Obwarzanek krakowski”. Pakendi kasutamise puhul peab toote „Obwarzanek krakowski” etikett sisaldama viiteid vastavalt kehtivatele siseriiklikele eeskirjadele.

4. Geograafilise piirkonna täpne määratlus:

Väike-Poola vojevoodkond Krakówi linna ning Krakówi ja Wieliczka piirkonna halduspiirkonnas.

5. Seos geograafilise piirkonnaga:

5.1. Geograafilise piirkonna eripära:

Krakówi arhiivides ja muuseumides säilitatakse ürikuid ja raamatuid, mis annavad tunnistust kõnealuse linna rikkast, sajanditepikkusest küpsetamistraditsioonist. Vanim dokument Krakówi pagarite kohta on pärit 13. sajandist. 1257. aastast pärit Krakówi linna asutamisürikus on jäädvustatud hertsog Bolesław Wstydliwy (Bolesław Karske) volitus linnaisadele pagarite jaoks selliste müügipaviljonide (ürikus on kasutatud ladinakeelset sõna stationes) ehitamiseks, mille eest oleks võimalik saada püsivat renti. Poola kuningad on kõrgelt hinnanud Krakówi pagarite tööd, mille tõestuseks on olnud neile antud mitmed privileegid nagu pagari müügikioskite ehitus ja nende rentimisest saadav tulu ning õigus oma jahu jahvatamiseks veskit valida.

1458. aastal kinnitas Krakówi linnavalitsus pagarite gildi põhikirja. Kõnealuses põhikirjas sisaldusid eeskirjad küpsetatud pagaritoodete, küpsetusahjude suuruse ja pagarite käitumisreeglite kohta. Kõige olulisema privileegi andis aga kuningas Jan Olbracht 1496. aastal Krakówi pagaritele keeluga kõigil väljaspool Krakówi elavatel isikutel küpsetada saia, sh toodet „Obwarzanek krakowski”. Kõnealust privileegi kinnitasid seejärel kõik järgmised Poola kuningad alates Jan III Sobieski'st (17. sajandi teine pool). Endises Ziemia Krakówi (Krakówi maakond, mis praegu on Wieliczka maakond) asub ka soolakaevandus, kust Väike-Poola pagarid on pikki sajandeid saanud toorainet.

Pagarite gild ei olnud mitte üksnes oskustööliste ühendus; sellel oli vaja täita ka religioosseid, humanitaarseid ja kaitsega seotud ülesandeid. 16. sajandi keskel usaldati Krakówi pagaritele ulica Sienna (Heina tänav) lõpus asunud linna ühe peavärava Nowa Brama (Uus Värav) kaitsmine. Kõnealuses väravas hoidsid linna pagarid relvi ja laskemoona võimaliku rünnaku puhuks.

Kohalike pagarite sajandeid lihvitud kutseoskused on kõnealuse toote iseloomulike omaduste säilitamise võtmetegur: taina käsitsi töötlemine ja vormimine annab igale küpsetisele „Obwarzanek krakowski” kergelt erineva kuju ning blanšeerimine on tootmise algetapp.

5.2. Toote eripära:

Tootel „Obwarzanek krakowski” on ainulaadne sisu struktuur ja konsistents, mis saadakse enne küpsetamist vähemalt 90 °C kuumas vees blanšeerimisel. Toodet „Obwarzanek krakowski” saab eristada ka iseloomuliku rõnga kuju, spiraalja välispinna ja koostisainete nähtava puiste järgi. Toodet „Obwarzanek krakowski” eristab teistest pagaritoodetest omadus säilitada värskus ainult mõne tunni kestva ajavahemiku jooksul.

5.3. Toote eriline kvaliteet, maine või muud omadused:

Toote seos piirkonnaga põhineb selle eripärastel omadustel, mida on kirjeldatud punktis 5.2, ning alljärgnevalt kirjeldatud mainel.

Ainulaadset ja eripärast pagaritoodet „Obwarzanek krakowski” on Krakówi ja selle ümbruskonna pagarid valmistanud selle piirkonna elanike jaoks viimase kuuesaja aasta jooksul. Toote „Obwarzanek krakowski” traditsioon piirneb kõnealuse geograafiliselt määratletud piirkonnaga.

Toode „Obwarzanek krakowski” on traditsiooniliselt küpsetatud pagaritoode, mida Krakówi pagarigildi määratud pagarid võisid algselt vaid paastuajal valmistada. Vana poola keele sõnastiku Słownik Staropolski määratluse kohaselt on obwarzanek rõngaks keeratud tainarullist küpsetis, mida on enne küpsetamist ilmselt aurutatud. Poolakeelne nimetus „Obwarzanek krakowski” on tuletatud toote valmistusviisist, st taina blanšeerimisest kuumas vees.

Esimesed viited Krakówis ja selle ümbruses küpsetatud tootele obwarzanki on pärit kuningas Władysław Jagiełło ja kuninganna Jadwiga õukonna arvetest. Ühest 2. märtsil 1394. aastal arvepidamisse tehtud kandest on lugeda järgmist: „kuningannale üks obrzanka-rõngas, üks kross”.

Krakówi pagarigild avaldas 1611. aastal määruse (laudum), mille alusel lubati gildil korraldada tainatoote obwarzanki müüki linnas ning anti õigus valida välja pagarid, kes tohtisid kõnealuseid küpsetisi müüa. Küpsetise obwarzanki küpsetamisõiguse oluline muutus toimus 19. sajandil. 22. jaanuaril 1802. aastal kirjutati alla määrusele, milles sätestati, et igal pagaril on õigus toodet obwarzanki küpsetada, kui loositõmbamise alusel on järjekord temani jõudnud. Liisuheitmine kehtis ajavahemikul 1843–1849, kuni see tava lõpule jõudis; hiljem puuduvad selle kombe kohta kirjalikud tõendid. See võis tähendada, et eespool kirjeldatud viisil küpsetamisõiguse jagamine kaotas aja jooksul oma tähtsuse ning edaspidi tohtis iga pagar küpsetada toodet obwarzanki aasta jooksul iga päev – nagu seda tehakse tänaseni.

Toodet „Obwarzanek krakowski” müüdi kioskites, mis avati hommikul enne kella kuut, et Krakówi elanikud saaksid varahommikul värskelt küpsetatud tooteid, sh ka toodet obwarzanki. Gild kontrollis küpsetiste kvaliteeti ja värskust; gildi liikmetest kaheksa isikut vastutasid müügikioskites tehtavate kontrollide eest. Kõikide üleastumiste eest karistati karmilt. Aja jooksul muutusid ka küpsetise obwarzanki müümise tavad. Isegi veel 1950 ndate aastate lõpus müüdi pärmitainarõngaid otse pajuvitstest punutud korvidest.

Ka tänapäeval müüakse toodet „Obwarzanek krakowski” mitte üksnes kauplustes ja pagariärides, vaid ka traditsioonilistelt müügikaarikutelt. Krakówis on tänapäeval 170–180 sellist küpsetise obwarzanki müügiks ettenähtud kaarikut. Krakówi turul müüakse toodet „Obwarzanek krakowski” päeva jooksul keskmiselt 150 000 tükki.

Toote „Obwarzanek krakowski” heast mainest annab tunnistust ka selle kasutamine linna tutvustavatel üritustel. Krakówi ja Väike-Poola hästituntud sümbolina kasutatakse seda sageli nii kohalikele kui ka turistidele suunatud reklaamis, näiteks kohaliku ajakirjanduse ja Krakówisse suunduvate lennuliinide kuulutustes. 2004. aastal toimunud Krakówi linna parima suveniiri valimisel saavutas tekstiilist valmistatud toote „Obwarzanek krakowski” taies teise koha; esimese variandi puhul oli sellel kujutatud mooniseemnepuiste ja teisel linna sümbol draakon.

Tootele „Obwarzanek krakowski” on antud mitmeid auhindu. Toode võitis auhinna rahvusroogade võistlusel Nasze Kulinarne Dziedzictwo ning 2003. aastal Poznańis rahvusvahelisel põllumajandustoodete messil Polagra Farm auhinna Perła 2003. 2004. aastal toimunud piirkondlikke tooteid tutvustava kalendri koostamise ürituseks oli mitmete teiste kogu Poola piirkondlike eriroogi esindavate toodete seas välja valitud ka toode „Obwarzanek krakowski”. Krakówit ja Väike-Poolat tutvustavates reisijuhtides ning arvukates artiklites ja kirjutistes Krakówi ajaloo ja traditsioonide kohta leidub kõnealust küpsetist käsitlevaid viiteid.

Krakówis korrapäraselt toimuval leivafestivalil Święto Chleba on toode „Obwarzanek krakowski” alati esindatud. Toote „Obwarzanek krakowski” kujutist kasutatakse alati ka Krakówi parimate restoranide tutvustamisüritustel. Soovitatud restoranidele on antud pronksist kujuke sümboolse kahvli otsa torgatud tainarõngaga „Obwarzanek krakowski”. Kõnealuste restoranide ustel on toodet „Obwarzanek krakowski” kujutav kleebis.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

http://www.minrol.gov.pl/DesktopDefault.aspx?TabOrgId=1620&LangId=0